กทม. เตรียมตั้งศูนย์ Local Quarantine เฝ้าระวังผู้เดินทางกลับจากต่างประเทศ
กทม. เตรียมตั้งศูนย์ Local Quarantine เฝ้าระวังผู้เดินทางกลับจากต่างประเทศนางศิลปสวย ระวีแสงสูรย์ ปลัดกรุงเทพมหานคร เปิดเผยว่า กรุงเทพมหานคร เตรียมจัดตั้งศูนย์ปฏิบัติการ Local Quarantine หรือศูนย์กักตัวโควิด-19 ในพื้นที่กรุงเทพมหานคร เพื่อกักกันและเฝ้าระวังผู้ที่เดินทางกลับมาจากต่างประเทศ โดยจะบูรณาการการทำงานเชิงพื้นที่ร่วมกับศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กรุงเทพมหานคร ซึ่งจะบริหารจัดการในทุกด้าน อาทิ ด้านบริการสุขภาพ ตรวจคัดกรอง วัดไข้ และลงทะเบียนผู้ถูกกักตัว ด้านความปลอดภัย ดูแลความเป็นระเบียบเรียบร้อยในการเข้าพักของผู้ถูกกักตัว ด้านอุปโภคบริโภค ดูแลด้านอาหารและอุปกรณ์เครื่องใช้ ด้านสิ่งแวดล้อม ดูแลการจัดเก็บขยะปนเปื้อนและด้านอัคคีภัย เพื่อดูแลป้องกันการเกิดเหตุเพลิงไหม้ โดยจัดเจ้าหน้าที่ที่เกี่ยวข้อง อาทิ สำนักอนามัย สำนักการแพทย์ สำนักเทศกิจ สำนักสิ่งแวดล้อม สำนักพัฒนาสังคม สำนักป้องกันและบรรเทาสาธารณภัย สำนักการโยธา สำนักงานเขต และสถานีตำรวจนครบาลในพื้นที่ ร่วมดูแลและอำนวยความสะดวกผู้ถูกกักตัวตลอด 24 ชั่วโมง กรุงเทพมหานคร มีระบบการป้องกันและมาตรการทำความสะอาดฆ่าเชื้อในพื่นที่กักตัว และการทำความสะอาดรถขนส่งผู้ป่วยไปยังโรงพยาบาล ตามมาตรฐานองค์การอนามัยโลก (WHO) และดำเนินการอย่างต่อเนื่อง เพื่อให้ประชาชนทั่วไป เกิดความมั่นใจว่าการดำเนินการกักตัวของศูนย์ฯ จะไม่ส่งผลกระทบกับประชาชนและชุมชนที่อยู่โดยรอบพื้นที่